
[bookmark: TextBodyBegin]Europski parlament,
–	uzimajući u obzir svoja prethodna izvješća i prethodne rezolucije o Turskoj,
–	uzimajući u obzir Svjetski indeks slobode medija za 2024., na kojem se Turska od 180 zemalja nalazi na 158. mjestu, 
–	uzimajući u obzir članak 150. stavak 5. i članak 136. stavak 4. Poslovnika,
A.	budući da je Bülent Mumay, turski novinar i koordinator turskog uredništva medijske kuće Deutsche Welle u Istanbulu, 6. svibnja 2023. osuđen na 20 mjeseci zatvora zbog objava na društvenim mrežama u kojima je tvrdio da je poduzeće naklonjeno tadašnjoj vladajućoj stranci Pravda i razvoj (AKP) prisvojilo sredstva koja su bila namijenjena za proširenje podzemne željeznice u općini Istanbul; budući da je njegova žalba odbijena, a njegove poruke uklonjene;
B.	budući da je 26. regionalni sud u Istanbulu 20. kolovoza 2024. kao žalbeni sud potvrdio kaznu i naložio tijelu za informacijske i komunikacijske tehnologije da blokira pristup vijestima o potvrđenoj zatvorskoj kazni; 
C.	budući da presuda i opetovana cenzura ukazuju na sve veći pritisak na slobodu medija u Turskoj, pri čemu slučaj Bülenta Mumaya nije izoliran incident, već je dio šireg obrasca sudskog uznemiravanja i cenzure usmjerenih na turske neovisne medije; 
D.	budući da Turska, kao članica Vijeća Europe i zemlja kandidatkinja za članstvo u EU-u, mora primjenjivati najviše demokratske standarde i prakse, uključujući poštovanje ljudskih prava, vladavine prava, temeljnih sloboda (kao što su sloboda tiska i sloboda izražavanja), univerzalno pravo na pošteno suđenje i strogo poštovanje načela pretpostavke nedužnosti i prava na pravičan postupak;
[bookmark: _GoBack]1.	osuđuje kaznu izrečenu Bülentu Mumayu koja je rezultat šireg obrasca pokušaja ušutkavanja kritičkog novinarstva; poziva turske vlasti da odbace optužbe protiv Bülenta Mumaya i svih proizvoljno pritvorenih medijskih djelatnika i novinara; kao i političkih protivnika, boraca za ljudska prava, javnih službenika i akademika;
2.	duboko je zabrinut zbog stalnog pogoršanja demokratskih standarda u Turskoj, neumorne represije nad svim kritičarima i napada na neovisne novinare, aktiviste i članove oporbe, kao i zbog čestih izvješća o pravnom zastrašivanju, cenzuri i financijskoj prisili kao načinima suzbijanja kritike i istraživačkog novinarstva; 
3.	žali zbog činjenice da je turska vlada nizom zakona, uključujući zakon o društvenim medijima iz 2020., zakon o sprečavanju pranja novca iz 2021. i zakon o dezinformacijama iz 2022., izgradila složen zakonodavni sustav koji koristi kao alat za sustavnu kontrolu i ušutkavanje novinara; vrlo je zabrinut zbog nove uredbe o stranim agentima koja će se uvesti do kraja 2024.;
4.	i dalje osuđuje nedostatak neovisnosti tužiteljstva i pravosuđa i političku instrumentalizaciju pravosudnog sustava u Turskoj te poziva turske vlasti da ponovno uspostave neovisno sudstvo, poštuju slobodu tiska i osiguraju poštovanje međunarodnih obveza u području ljudskih prava;
5.	poziva ESVD da na odgovarajući način podupre izaslanstvo EU-a u Turskoj kako bi intenziviralo praćenje sudskih postupaka protiv pritvorenih novinara i medijskih djelatnika, pokrenulo njihove slučajeve pred turskim vlastima na svim razinama i nastavilo održavati bliske odnose s civilnim društvom;
6.	nalaže svojoj predsjednici da ovu Rezoluciju proslijedi Vijeću, Komisiji, ESDV-u i turskom predsjedniku, vladi i parlamentu, te da je prevede na turski.

